text: La Canonja | Viu La Festa - Festes Majors i Activitats a Catalunya
  Ajuntament: Raval, 11
  Email: ajuntament@lacanonja.cat
  Telèfon: 977-543489
  La Canonja és un altre dels nuclis de població que amb motiu de la industrialització petroquímica ha sofert en les últimes dècades un gran canvi demogràfic i urbanístic. A partir del 1964 quedà annexionada al municipi de Tarragona, i des del 1982 va començar a gaudir d'una certa independència administrativa com a Entitat Municipal Descentralitzada, amb la concessió d'un nou terme –més petit que l'anterior i seguint els límits parroquials- per part de la Generalitat de Catalunya. El 30 d'octubre de 2010 la Canonja recupera la municipalitat i es converteix en el municipi 947 de Catalunya, després que el 15 d'abril de 2010, el Parlament de Catalunya aprovés, per unanimitat, la Llei 8/2010, que li permet la segregació de Tarragona amb una nova delimitació territorial. La Canonja recupera el seu estatus històric municipal, després de 45 anys.
  El municipi canongí es constituí al llarg de la història com a resultat de la fusió de diferents termes independents: la Canonja, Masricart, i la Boella. També la colonització romana hi deixà la seva empremta, si bé sense la monumentalitat d'altres pobles veïns. De l'origen romà de Masricart en parlen abastament moltes làpides, carreus i inscripcions que s'hi han anat trobant, algunes de les quals estan adossades a la façana del seu castell medieval. Probablement es tractava d'una de les moltes vil·les romanes escampades arreu del Camp de Tarragona. També a l'altre indret de la població i al límit amb el terme de Reus s'hi excavà el 1976, el jaciment de la vil·la romana dels Antigons, actualment soterrat per una edificació industrial.
  La primera notícia documentada sobre Masricart pertany als inicis del segle XII, quan es concedí permís reial per bastir-hi un castell, feliçment restaurat aquest 1992. Foren senyors del Castell de Masricart les famílies Centelles, Llorenç, Castellví i, a partir del segle XVIII, els Llar, que el tingueren fins ben entrat el present segle.
  El nucli de la Canonja sorgí a redós d'un antic mas del capítol catedral de Tarragona emplaçat en un petit turó de 60 metres d'altitud que servia probablement com a lloc de repòs i explotació agrícola dels canonges de la seu. La primera referència documental és del segle XIV, i correspon a una qüestió de delmes.
  Destacarem com a monuments l'església parroquial de Sant Sebastià, d'estil neoclàssic, i el porxo de l'abadia, antiga porta d'entrada al clos antic de la vila. De totes les masies existents a l'antic terme cal destacar per la seva importància la Boella, documentada a partir del 1150.
  Església de la mare de Déu de l'Esperança
  canongí, canongina
  Ve del llatí canonicus , en referir-se a "un eclesiàstic membre d'un capítol, catedral o col·legiata" o a un tipus de "planta valerianàcia" o fins i tot en parlar d'un "canonge regular"